Video: Demi Lee geloof vir Ghoema-toespraakDemi Lee Moore ontvang haar Ghoema-toekenning vir beste musiekvideo. (Skermskoot: Video via Facebook) “Ek dink nie ek sou hier gestaan het as ‘Die Land’ nie onttrek was nie.” Met dié woorde en onder luide toejuiging het Demi Lee Moore Woensdagaand haar toekenning vir die beste musiekvideo by die Ghoemas ontvang. Moore het dié toekenning vir die liedjie ‘Mis Eet Slaap Herhaal’ ontvang. Die Ghoema-toekennings is gisteraand vir die agtste keer by die Time Square Sun Arena in Pretoria aangebied. Die glansaand, gewoonlik ‘n hoogtepunt op die vermaakkalender, het vanjaar onder ‘n wolk plaasgevind met talle top‑ Afrikaanse kunstenaars wat die aand geboikot het. Adam Tas, Bobby van Jaarsveld, Corlea, Jay, Bok van Blerk, Dewald Wasserfall, Ruhan du Toit en Nicholis Louw is net sommige van die kunstenaars wat nié die geleentheid bygewoon het nie in protes teen die Ghoema Musiek Trust se besluit om die benoeming vir “Die Land” te onttrek weens druk van MultiChoice. MultiChoice het gedreig om sy borgskap van die Ghoemas te beëindig indien die nominasie vir “Die Land” vir beste musiekvideo nie onttrek word nie, weens Steve Hofmeyr se deelname aan die liedjie. Joe Heshu, MultiChoice se groephoof van korporatiewe bestuur, het aan Maroela Media gesê die versoek het gekom omdat hulle diskriminasie ten sterkste veroordeel. Heidi Edeling, hoof‑ uitvoerende beampte van die Ghoemas, het gesê daar is toe by wyse van ŉ demokratiese stemproses besluit dat die benoeming wel onttrek word. Moore het gisteraand haar toekenning vir dié kategorie ontvang en gesê sy deel dit met Hofmeyr, Van Jaarsveld, Jay, Van Blerk en Du Toit wat almal deel was van “Die Land”. Demi Lee Moore. (Foto: Maroela Media) “Ons is hier om Afrikaanse musiek te vier en ek voel dit is waaroor dit moet gaan. Maar gelukkig gaan dit nie oor my nie. Dit gaan oor Christian Wolf wat my video gemaak het, asook ‘Die Land’ se video. Johan Oberholzer wat ‘Mis Eet Slaap Herhaal’ geskryf het, asook ‘Die Land’. “Ek wil hierdie deel met die vyf kunstenaars wat nie vanaand vereer word nie. Verder wil ek dit opdra aan elke persoon wat nog hoop het in hierdie land, wat bly in hierdie land, wat hulle kinders grootmaak in hierdie land en wat lief is vir hierdie land.” Dié woorde is met luide toejuiging begroet. Ook op sosiale media het talle mense vir Moore geloof vir haar toespraak en die manier waarop sy haar stem oor dié kwessie laat hoor. Ronel Brink, Van Jaarsveld se ma en bestuurder, het op Twitter gesê sy het “oneindige respek” vir Moore vir die manier waarop sy die toekenning vir beste musiekvideo ontvang het. “Haar toespraak! Wow!” het sy getwiet. Ernst Roets, adjunk‑ uitvoerende hoof van AfriForum, het Moore as ŉ held bestempel. “Dankie dat jy standpunt inneem. Trots.” Barry Pretorius, vervaardiger en regisseur van Afrikaans is Groot, het op Twitter ook gesê hy is trots op Moore, terwyl Dirk Hemann, bestuurshoof van Solidariteit, haar ook op sosiale media geloof het. Moore het gisteraand omtrent skoonskip gemaak by die Ghoemas. Buiten die toekenning vir beste musiekvideo, het sy ook weggestap met die toekennings vir gewildste liedjie van die jaar, beste komposisie van die jaar, beste pop-album deur ‘n vroulike kunstenaar en ‘n ere-toekenning vir beste verkoper, alles ook vir ‘Mis Eet Slaap Herhaal’. Hou Maroela Media dop vir meer oor die Ghoema-toekenningsaand. Demi staan oop vir #DieLand! Dankie Demi Lee Moore dat jy vir #Afrikaans vir #DieLand opstaan. Jy verdien al die mooi wat jou toekom! Jy is ons TROTS! * [VIDEO] verskaf deur ons Sakelbeampte Phillip Bruwer *Steve Hofmeyr Afrikaans is Groot Afrikaanse Musiek Nuus Bobby Van Jaarsveld Ruhan Du Toit Solidariteit Solidariteit Helpende Hand – Weskaap Streek Solidariteit Helpende Hand – Middelburg Mpumalanga Solidariteit Helpende Hand – Gauteng Noord Streek Solidariteit Helpende Hand Vrystaat Streek Dewald Wasserfall Bokradio Maroela Media Netwerk24 Ivan Roux Jacaranda 94.2 Corlea Posted by Helpende Hand – Deel van die Solidariteit Beweging on Wednesday, April 17, 2019